ועדת החינוך, התרבות והספורט, כנסת 17, פרוטוקול מספר 41, 2006-07-19 09:00

מיכאל מלכיאור: בוקר טוב, יש לנו דיון חשוב היום.

מיכאל מלכיאור: אני מחלק את הדיון לכמה חלקים.

מיכאל מלכיאור: נדבר על המצב בצפון, ומצבה של אוכלוסייה של מאות אלפי אנשים שנמצאים במקלטים.

מיכאל מלכיאור: נשאל מה אנחנו יכולים לעשות כדי להקל עליהם, נשאל האם נעשה מספיק, והאם אנחנו יכולים להגדיל את המאמצים.

מיכאל מלכיאור: אם אפשר, אז הדבר דרוש.

מיכאל מלכיאור: נדבר על שלושה נושאים.

מיכאל מלכיאור: נתחיל עם הנושא של השכלה גבוהה, שזו יוזמה ודחיפה של חבר הכנסת אלכס מילר.

מיכאל מלכיאור: נמשיך עם נושא התרבות.

מיכאל מלכיאור: בשעה עשר יגיע מנכ"ל משרד החינוך, כדי לדבר על כל המאמצים של משרד החינוך.

מיכאל מלכיאור: לפני שאנחנו מתחילים, אני רוצה לומר שאנחנו קיבלנו על עצמנו כוועדת חינוך למנות שלושה חברים למועצה של המוסד שנקרא "יד בן צבי".

זבולון אורלב: זה על פי חוק.

מיכאל מלכיאור: כן, על פי חוק.

מיכאל מלכיאור: שאלתי את הנוגעים בדבר אם הם מעונינים שחבר הכנסת גלנטי, חבר הכנסת זאב אלקין ואנוכי - ומקובל שהיושב ראש יהיה שותף, אף על-פי שאני חושב שזה מיותר - יהיו השלושה שיהיו חברים בהנהלה של יד בן צבי.

מיכאל מלכיאור: האם זה מקובל על ידי כלל חברי הכנסת?

זבולון אורלב: אני חושב, שבדרך כלל שמים אחד מהאופוזיציה.

זבולון אורלב: אני אישית אצביע בעד, אבל להבא מקובל שיהיה איזון.

מיכאל מלכיאור: האמת היא, שהצעתי מישהו מהאופוזיציה.

זבולון אורלב: אחרי שאתה מזכיר שמות, אני אתמוך בזה.

מיכאל מלכיאור: האם זה מקובל על ידי כל חברי הכנסת?

מיכאל מלכיאור: אין בעיה, קיבלנו.

מיכאל מלכיאור: נמשיך ונדבר על נושא של ההשכלה הגבוהה.

מיכאל מלכיאור: גם אני יכול להיות מחר באופוזיציה, אגב.

זאב אלקין: כבוד היושב ראש, זה יכול להיות גם דו-סיטרי, זה יכול להיות הפוך, גם הם יכולים להיות בקואליציה מחר.

מיכאל מלכיאור: חבר הכנסת זבולון אורלב הוא כבר חלק מהקואליציה בפועל.

מיכאל מלכיאור: הוא חייב כי יש לו כמה חברים שיושבים לו על הזנב, אבל לא ניכנס לפרטים האלו.

מיכאל מלכיאור: 2.

מיכאל מלכיאור: היערכות מערכת ההשכלה הגבוהה נוכח המצב הבטחוני

מיכאל מלכיאור: אנחנו עוברים לנושא הבא - היערכות מערכת ההשכלה הגבוהה נוכח המצב הביטחוני.

אלכס מילר: קיבלתי הרבה פניות.

אלכס מילר: בסוף השבוע היינו בצפון, ונפגשתי עם הסטודנטים במוסדות, שעקב המצב הביטחוני הם נסגרו.

אלכס מילר: אני גם שוחחתי עם כמה וכמה ראשי האגודות בקשר לאותו מצב שקורה היום בצפון.

אלכס מילר: הבנתי שהחברה מהאגודות יעלו את הנושא הזה בהמשך הדיון.

אלכס מילר: הם התחילו כבר מסוף שבוע האחרון לפתוח את שער המעונות ולארח את המשפחות ואת הסטודנטים מהצפון, שמעונינים לעבור לתקופה מסוימת למרכז ולדרום.

אלכס מילר: רציתי לדון היום על אותם פתרונות ממשיים, שאפשר לבוא ולהציע לסטודנטים שנמצאים תחת איזשהו מצב שאין להם מושג מה בעצם הולך לקרות להם, מה קורה עם המבחנים, מה קורה עם פתיחת שנת הלימודים, עד כמה המצב הזה יימשך, כמה זמן וכו'.

אלכס מילר: לאור אותם דברים שבטח יעלו בסופו של דבר, ואחרי ששוחחתי עם כמה יושבי ראש על המצב - כפי שהיה במלחמת המפרץ - שכל עוד אין לנו איזשהו יעד סופי של סיום הלחימה, צריך לקבוע איזשהו תאריך, שאם עד התאריך הזה המוסדות לא נפתחים, יתנו לסטודנטים ציון עובר במבחנים וזה לא ייכנס לממוצע.

אלכס מילר: זו ההצעה שלי.

אלכס מילר: אני אשמח שגם ראשי האגודות וגם הנציגים מהמוסדות יבואו ויציעו את ההצעות שלהם, וכך נוכל להתקדם.

מיכאל מלכיאור: תודה.

מיכאל מלכיאור: האם יש עכשיו מבחנים?

קריאה: זאת תקופת המבחנים.

זבולון אורלב: ודאי.

תומר דייטר: יום שישי האחרון היה יום הבחינות האחרון.

תומר דייטר: תקופת המבחנים בכל אוניברסיטה היא קצת שונה מבחינת תאריכים של סיום סמסטר.

תומר דייטר: הקטיושה הראשונה נפלה ביום חמישי בשמונה בערב, כאשר יום שישי עדיין התקיימו בחינות כסדרן.

תומר דייטר: ביום ראשון משעה תשעה ורבע המוסד סגר את שעריו.

מיכאל מלכיאור: האם יש עדיין מבחנים שאמורים להתקיים?

תומר דייטר: כן, במקרה שלנו זה עד ה-6 באוגוסט.

תומר דייטר: באוניברסיטת חיפה, מסיימים שבועיים לפנינו.

תומר דייטר: בכל מקרה, אנחנו עדיין נמצאים בתוך תקופת בחינות.

מיכאל מלכיאור: מה קורה אצלכם עכשיו?

תומר דייטר: כרגע אין כלום.

מיכאל מלכיאור: מה הודיעו לכם?

מיכאל מלכיאור: האם נדחו המבחנים?

תומר דייטר: אנחנו דרשנו שיהיה איזשהו תאריך, שממנו לוח בחינות ישתנה בצורה דרסטית.

תומר דייטר: נכון להיום הטכניון קבע, שאם עד ה-30 נרגע המצב אז החל מה-30 לוח הבחינות כביכול חוזר, התאריכים עדיין תקפים, ומה-6 באוגוסט עושים השלמות של רוב הבחינות.

תומר דייטר: במידה ולא ייווצר מצב כזה, לוח הבחינות ייאלץ להשתנות.

תומר דייטר: יש גם סמסטר קיץ, ואנשים מחויבים לעבודה ומחויבים לציונים.

תומר דייטר: יש כל מיני בעיות כאלה ואחרות שצריכים לפתור אותן.

מיכאל מלכיאור: מה שמציע חבר הכנסת אלכס מילר, שכל המבחנים בתקופה הזאת --

אלכס מילר: --שכל מי שעדיין לא נבחן.

אלכס מילר: נניח שצה"ל מבטיח שבעוד שבועיים המלחמה נגמרת והיא לא נגמרת ועדיין אנחנו נמצאים במערכת שהמוסדות סגורים, אנחנו ניקח את כל הסטודנטים וניתן להם ציון עובר מבלי שזה ייכנס לממוצע.

זאב אלקין: אני מנסה להבין את מה שאלכס מציע.

זאב אלקין: האם אתה מציע עובר אוטומטי?

זאב אלקין: אתה לא רוצה להשאיר אפשרות להיבחן למי שמעוניין?

אלכס מילר: מתי?

מיכאל מלכיאור: כל סטודנט יחליט.

זאב אלקין: מבחינה אמיתית הלימודים נגמרו.

זאב אלקין: זה לא שיש נזק למערך הלימודים.

מיכל צליבון: עכשיו זה הנזק האמיתי.

מיכל צליבון: זה לא רק מבחנים, זה גם עבודות וסמינריונים.

תומר דייטר: אני רוצה להבהיר נקודה אחת קטנה לגבי ציונים.

תומר דייטר: זה נכון שציון עובר זה פתרון יחסי טוב, אבל ישנה בעיה.

תומר דייטר: רוב התארים הם בני 8 סימסטרים.

תומר דייטר: החל מסימסטר 3-4 הציונים יחסית עולים, וזה מה שמקפיץ את הממוצע.

תומר דייטר: מעבר לזה יש לנו פרוייקטים, עבודות, מעבדות וכן הלאה, שהציונים שלהם הם תשעים פלוס.

תומר דייטר: בלי הציונים האלה הממוצע הולך ונופל.

תומר דייטר: זה סמסטר שיכול להפיל ממוצע.

אלכס מילר: אם המוסדות לא ייפתחו בספטמבר, אנחנו נכנסים לחגים.

אלכס מילר: אני אשמח אם נקבל החלטה, שנגיד כי אם באמצע אוגוסט הכל נגמר ויפתחו את המוסדות, אפשר להתחיל את המבחנים.

תומר צליבון: אשמח אם אני יכול להציע איזושהי הצעה, ואז חייבים לתת לסטודנטים אחרים לתת את התגובה.

תומר צליבון: לדעתי, צריכים לשמר את האופציה להיבחן עד איזשהו תאריך מסוים, כשהקו היחיד שאסור לעבור אותו זו פגיעה בסמסטר החורף.

תומר צליבון: כלומר, לא צריך להיווצר מצב שבו אחת האופציות מדברת על דחיסה של בחינות לתוך סמסטר החורף.

תומר צליבון: זה יצור פגיעה בעוד סמסטר, וגם כך סמסטר החורף יוצא איכשהו ודורס את סמסטר האביב, ואז אנחנו מדברים על פגיעה של שנה וחצי.

תומר צליבון: לכן, אני מציע שעד תאריך מסוים יאפשרו לעשות בחינות, כאשר כל מה שנדחס בשוליים ולא מצליחים לפתור אותו, הפתרון של עובר ולא עובר הוא פתרון בינארי.

דפנה כהן: אנחנו עוד מעט נדבר על מה אגודת הסטודנטים עשתה למען סטודנטים מהצפון ואזרחי,ם שיכולים להגיע ולפנות אלינו בכל מצב.

דפנה כהן: אנחנו נספק להם דיור בחינם במעונות הסטודנטים, או לחלופין בדירות שסטודנטים אחרים מציעים.

דפנה כהן: סגנית יושב ראש האגודה מארחת זוג סטודנטים אצלה בבית.

דפנה כהן: מעבר לזה, אנחנו מספקים להם שירותי אגודה חינם.

דפנה כהן: אנחנו מחלקים להם תיק, עטים ומרקרים.

דפנה כהן: סידרנו להם גם כניסה לכל הספריות באוניברסיטה.

דפנה כהן: כל שירותי האגודה פתוחים בפניהם.

דפנה כהן: נציגי המכללות מהצפון, אתם מוזמנים.

דפנה כהן: ברשותכם, אני רוצה לחלק לכם נייר עמדה של המחלקה לעניינים אקדמיים ופניות הסטודנטים, שאגודת הסטודנטים הכינו.

דנה רייזין: בזמן שהיא מחלקת אני אסביר את הדברים.

דנה רייזין: תקופת הבחינות מחולקת למועדים.

דנה רייזין: ברוב הגדול של המקצועות יש מועד א', ומייד לאחר מכן תקופה של מועד ב'.

דנה רייזין: כרגע אנחנו עדיין בסבב של מועד א'.

דנה רייזין: זאת אומרת, שמה שנקבע אלה מועדי א'.

דנה רייזין: אם וכאשר זה יתאפשר, סטודנטים יוכלו עדיין להיבחן במועד ב'.

דנה רייזין: אנחנו מציעים שבנוסף למועד ב', יהיה להם גם מועד ג'.

מונה דוידוביץ': רציתי להמשיך את השיח לגבי הציון עובר לא עובר, ולהסביר איך אנחנו רואים את זה.

מונה דוידוביץ': אני יודעת שתומר הציג את מה קורה כרגע בקמפוס, ומה העמדה שלנו.

מונה דוידוביץ': לגבי עובר לא עובר, אנחנו בעד זה.

מונה דוידוביץ': אנחנו חושבים שזה פתרון יעיל וטוב, אבל זה בהכרח חייב לבוא עם אופציה נוספת כמו שהציעו נציגי אוניברסיטת תל אביב.

מונה דוידוביץ': סטודנט שמקבל עובר לא עובר, חייבת להיות לו האופציה לגשת למבחן.

מונה דוידוביץ': גם אם זה אומר שהמבחן יהיה במועד ג' באמצע הקיץ, וגם אם זה אומר שהמבחן יהיה בסוף החורף.

מיכאל מלכיאור: אני חושב שמישהו פה הציג את העמדה, ואנחנו שמחים על כך.

מונה דוידוביץ': הדגש היחיד שלי פה, שמבחינת מועד ג' אין לנו בעיה שהוא כבר ייכנס למועד החורף הבא.

מונה דוידוביץ': לנו אין בעיה עם זה שייכנס למועד חורף בחורף.

מיכאל מלכיאור: נשמע את נציג המל"ג.


משה אהרוני: אני רוצה לציין את הסיטואציה האחרונה.


משה אהרוני: מכללת צפת ספגה פגיעה מקטיושה, כאשר אחד המבנים שם נפגע קשה.


משה אהרוני: גם מכללת אורט בכרמיאל נפגעה.


משה אהרוני: אנחנו כמובן נסייע להם לשקם את הפגיעה הזאת.


משה אהרוני: אני רוצה להגיד שזאת לא הפעם הראשונה שעולה נושא כזה.


משה אהרוני: במבצע חומת מגן התגייסו למעלה מ-4,000 סטודנטים.


משה אהרוני: סטודנטים רבים שנשלחו לשטחים, לעזה, ללחימה, ולמשימות כאלה ואחרות בתקופת הבחינות, בצו 8, לתקופות ממושכות של למעלה מ-30 יום.


משה אהרוני: הם גם כן לא יכלו לגשת לבחינות.


משה אהרוני: בתקופה ההיא נדרשנו לתת מענה לסוגייה הזאת.


משה אהרוני: התגייסו לנושא, הקמנו חדר מצב ויצרנו קשר עם קצין המילואים הראשי.


משה אהרוני: ניסחנו והחתמנו את המוסדות להשכלה גבוהה על אמנת הסטודנט המשרת במילואים.


משה אהרוני: חתמו על זה גם השרה לימור ליבנת, שאול מופז והרמטכ"ל.


משה אהרוני: האמנה הזו שכל המוסדות מחויבים לה, והיא גם מעוגנת בתקנונים שלהם, מפרטת את כל אותן זכויות שלהן זכאים סטודנטים שמפסידים לימודים ובחינות בעקבות שירות מילואים: מועדי בחינה מיוחדים, דחיית הגשת עבודות, קבלת תקצירי שיעורים מסטודנטים אחרים, שיעורי עזר וצילומים, וכן שורה שלמה של תנאים.


משה אהרוני: זה מופיע באתר האינטרנט שלנו.


משה אהרוני: כל המוסדות שסגורים כרגע, טכניון חיפה וכו'.

זבולון אורלב: 11 מוסדות סגורים.

אלכס מילר: האמנה מתייחסת לכמות מסוימת של סטודנטים.


משה אהרוני: גם באוניברסיטת תל-אביב, יש סטודנטים מהגליל שלומדים שם.


משה אהרוני: הם צריכים להיבחן ולא יכולים להגיע בגלל המצב.


משה אהרוני: לגבי כל מי שבגלל המצב בכל מוסד שהוא, לא יכול להגיע לבחינה, או הפסיד לימודים, או לא הצליח להגיש עבודת גמר, אנחנו מציעים שהמוסדות יתנו לו - והם הביעו את הנכונות - את אותן זכויות, את אותם תנאים שעוגנו באותה אמנה.

מיכל צליבון: באמנה אין את האופציה של עובר נכשל.


משה אהרוני: אני רוצה להתייחס לדבר הזה.


משה אהרוני: כאן אני מתחבר להצעה שלך.


משה אהרוני: האמנה הזאת באה לתמוך בכל מי שמפסיד לימודים בגלל מילואים או סיבה אחרת, כדי למזער את הנזק ולסייע ככל שניתן בלימודים.


משה אהרוני: העניין של עובר נכשל, הוא עניין שלדעתנו אי אפשר להחיל אותו באופן גורף.


משה אהרוני: אם יהיה מוסד שיחליט לעשות את זה, הוא יוכל לעשות זאת אולי בתחומים מסוימים.


משה אהרוני: זאת תהיה החלטה של המוסד עצמו.


משה אהרוני: אנחנו בוודאי לא יכולים לחייב אותו.


משה אהרוני: יש מקצועות כמו רפואה, שלציונים ולבחינות יש ערך מאוד חשוב ולא ניתן רק לקבוע עובר או נכשל.


משה אהרוני: יש מקצועות שהציון קובע לממוצע וקובע אחר כך לסטאג' וכו'.


משה אהרוני: האמנה מעגנת את האופציה שיהיה מבחן במועד מיוחד בתיאום עם הסטודנט.


משה אהרוני: פה חשוב לקרוא לכל המרצים, לבוא לקראת הסטודנטים שנמצאים בתקופה הזאת, להקל עליהם במועדים מיוחדים עם פטור מהגשת עבודות או דחייה, ולהקל ככל שניתן.


משה אהרוני: הפתרון הוא בסיוע מהסוג הזה, ולא באופן של עובר או נכשל, או פטור מבחינה, או משהו מהסוג הזה.


משה אהרוני: והיה ומוסד יחליט שבתחום מסוים הוא יכול לעשות את זה, בבקשה.


משה אהרוני: אנחנו בוודאי לא נתנגד לכך.


משה אהרוני: אי אפשר לחייב את המוסדות.

מיכאל מלכיאור: אני מסכים ביסוד עם הגישה שאי אפשר לחייב מוסד.

מיכאל מלכיאור: בכל זאת יושבים פה כל נציגי הציבור, ואנחנו יכולים בהחלט להמליץ על דברים.

מיכאל מלכיאור: זה התפקיד שלנו.

מיכאל מלכיאור: אנחנו לא מחייבים את המל"ג, אבל אנחנו בהחלט יכולים להביע ולתת את כל כובד משקלנו.

מיכאל מלכיאור: אני לא חושב, שהמצב של חומת מגן והמצב הנוכחי דומים.

מיכאל מלכיאור: אני חושב, שזה יותר דומה למצב שהיה במלחמת המפרץ, אולי יותר גרוע.

מיכאל מלכיאור: לא מדובר בסטודנטים בודדים שזה המצב שלהם, והם נקראו בצו 8, אפילו אם הבודדים הם רבים.

מיכאל מלכיאור: פה דובר שמוסד סוגר את שעריו בגלל מצב הכי קרוב למלחמתי.

מיכאל מלכיאור: נופלים טילים על האזורים האלו יום יום.

מיכאל מלכיאור: המוסד סוגר את שעריו, המוסד לא מקיים בחינות.

מיכאל מלכיאור: יש לזה השלכות הרבה יותר מרחיקות לכת כלפי הסטודנט.

מיכאל מלכיאור: יש הרבה סטודנטים שמחויבים לעבוד.

מיכאל מלכיאור: יש הרבה מאוד דברים שמשתבשים, ההכנה למבחנים וכל מה שכרוך בכך.

מיכאל מלכיאור: לכן, צריך הרבה יותר לבוא לקראת הסטודנטים.

מיכאל מלכיאור: אנחנו לא נמצאים במצב שאתה לא יכול להגיע לתל-אביב, במיוחד כאשר יש הצעות טובות וראויות של סטודנטים מתל אביב שיכולים לארח.

מיכאל מלכיאור: זאת לא הבעיה.

מיכאל מלכיאור: הבעיה היא שסגרנו 11 מוסדות.

מיכאל מלכיאור: אני לא זוכר מתי היה כזה דבר במדינת ישראל.

מיכאל מלכיאור: אף אחד מהסטודנטים לא יכול לגשת למבחן.

מיכאל מלכיאור: לא מציעים לו אלטרנטיבה, כך שהוא יכול ללכת להיבחן בתל אביב במקום בטכניון.

מיכאל מלכיאור: זה לא יכול להיעשות.

מיכאל מלכיאור: לכן, ההמלצות שלנו צריכות לענות על המצב המיוחד הזה, ולא על כל מיני מצבים שהיו בעבר שהם לא דומים.

מיכאל מלכיאור: לא דובר פה על הסטודנט הבודד, אלא דובר פה על 11 מוסדות שסגרו את שערם ולא מתקיימים שם מבחנים, הכנות, לא מעבדות, לא ספריות ולא כלום.

מיכאל מלכיאור: אני חושב שכך אנחנו צריכים להתייחס לזה.

חיליק סופר: מבחינת פיקוד העורף, אנחנו לא אוסרים קיום מבחנים באוניברסיטאות בצפון.

חיליק סופר: ההחלטה שלא לעשות בחינות, היא החלטה של המוסדות עצמם.

זבולון אורלב: לא הבנתי, מכללת צפת יכולה עכשיו לכנס 400 סטודנטים באולם של תקרת רביץ לקיים בחינה?

חיליק סופר: זה לא.

חיליק סופר: זה נכון מה שאתה אומר, היא לא יכולה.

חיליק סופר: אם כל הבחינות מתבצעות בתקרת רביץ, אז לא.

חיליק סופר: יש מדיניות מיגון, שהיא תקפה לגבי כל האזרחים במדינת ישראל, וגם תקפה לגבי הסטודנטים.

חיליק סופר: גם אני הייתי סטודנט, ואני יכול לומר שלא בכל המבחנים היו 400 תלמידים בתקרת רביץ.

חיליק סופר: היו גם 20 בכיתה.

חיליק סופר: לגבי מדיניות המיגון, אומר בכמה מילים.

חיליק סופר: מדובר על להיות במבנה סגור, כמובן לא תקרת רביץ, קרוב למרחב מוגן, שכאשר תהיה התראה של דקה יהיה אפשר לצאת.

חיליק סופר: זה תקף לגבי האזרחים.

מיכאל מלכיאור: ראינו אתמול מה קרה בחיפה.

זבולון אורלב: גם במוסך הרכבת, הם באו לעבוד.

זבולון אורלב: לא אמרו להם לא לעבוד.

חיליק סופר: זאת מדיניות המיגון, כפי שתקפה לכל האוכלוסייה בצפון מדינת ישראל ולא למגזר כזה או אחר.

חיליק סופר: רוב הסטודנטים הם אזרחים במדינת ישראל.

חיליק סופר: כך אנחנו מגדירים אותם.

חיליק סופר: אם באותה אוניברסיטה לא יכולים לעמוד במדיניות המיגון שאנחנו מכתיבים, אז אסור להם להיות שם.

חיליק סופר: אבל אם כן, אז כן אפשר.

חיליק סופר: אנחנו לא אמרנו שמוסדות החינוך יהיו סגורים, בניגוד לקייטנות ואוכלוסיות אחרות, שאנחנו כן אסרנו כינוסים שלהן.

זבולון אורלב: אני רוצה להגיב לדברים של פיקוד העורף.

זבולון אורלב: ברור לחלוטין, שמדיניות המיגון כפי שנמסרה לאוכלוסייה מחיפה, נשר וטירת הכרמל וצפונה, משמעותה סגירת המוסדות.

זבולון אורלב: המוסדות מרכזים ציבור גדול, בטכניון 13,900 סטודנטים, באוניברסיטת חיפה 16,900 סטודנטים.

זבולון אורלב: לכן, המשמעות של המיגון היא סגירת המוסדות, ולא כדאי להצטעצע בכל מיני דברים.

מיכאל מלכיאור: זה גם מה שקרה בפועל.

זבולון אורלב: לא ראיתי ראש מחלקה לוקח על עצמו סיכון.

זבולון אורלב: נכון שלא כולם תקרת רביץ.

זבולון אורלב: אני לא מציע לראש מכללת צפת לקיים לימודים.

זבולון אורלב: אני חושב, שמדיניות ראשי המוסדות האקדמיים לסגור את המוסדות, היא מדיניות נכונה לאור הוראות המיגון.

זבולון אורלב: זו הנגזרת הברורה, ואי אפשר להגיד, שזה דיון לחינם, כי הם בעצם יכולים לקיים בחינות, ואם הם לא יקיימו במסגרת של 400 תלמידים אז שיקיימו זאת במסגרת של 20.

זבולון אורלב: זה דבר לא נכון.

זבולון אורלב: הוועדה צריכה להתייחס למציאות כפי שהיא.

מיכאל מלכיאור: המוסדות החליטו לעשות כך.

זבולון אורלב: הוועדה צריכה לתמרן בין שני קווים מקבילים.

זבולון אורלב: לוועדה יש את המשקל הציבורי, אבל דווקא הוועדה הזאת מופקדת על שמירת החופש האקדמי.

זבולון אורלב: אני לא חושב, שהוועדה הזאת צריכה לקחת לעצמה סמכות אם לאשר ציון עובר או לא עובר.

זבולון אורלב: אלו דברים בעייתיים מאוד.

זבולון אורלב: דווקא אנחנו אלה שתמיד צריכים לבלום את הממשלה להיזהר לא לפגוע בחופש האקדמי, ולאפשר למוסדות לנהל את העניינים האקדמיים שלהם על פי שיקולים אקדמיים.

זבולון אורלב: איזה ציון לתת וכדומה, הוא דבר מובהק שקשור לחופש האקדמי.

זבולון אורלב: הקו השני שאנחנו צריכים לקיים, הוא לדאוג לרווחת הסטודנט.

זבולון אורלב: תפקידה של הוועדה, הוא לראות שלא תהיינה פגיעות כתוצאה ממצב הלחימה בצפון שאנחנו מצויים בו.

זבולון אורלב: אני רוצה לחזור לדברים שאמר מר אהרוני בדיונים של 2002 בתקופה של חומת מגן.

זבולון אורלב: לפי דעתי, הוועדה צריכה לקבוע שהיא תובעת ודורשת גם מהמל"ג וגם מראשי המוסדות, שאף סטודנט לא ייפגע בלימודיו כתוצאה מהמצב המיוחד שהוכרז בצפון הארץ.

זבולון אורלב: זאת נקודה שחייבת להיות, בין אם הוא סטודנט באוניברסיטה שסגרה את שעריה, ובין אם הוא נקרא למילואים.

זבולון אורלב: יושב פה אבו, האבא של חיילי המילואים.

זבולון אורלב: אם מדובר במי שהלך למילואים, במי שגויס בצו שמונה, כאשר אוניברסיטת חיפה תקבע מועד לבחינות הוא לא יכול לבוא לבחינות.

זבולון אורלב: אדוני היושב ראש, רק לידיעה, הסטודנטים הם חוט השדרה של חילות המילואים שלנו.

זבולון אורלב: כלומר, כאשר מגייסים מילואים צריך להבין שאחוז מאוד משמעותי מגיוס המילואים הם סטודנטים.

זבולון אורלב: לכן, זה חלק מן הדאגה שלנו.

זבולון אורלב: אני חושב, שאלה שני הפרמטרים שצריכים לקבוע.

זבולון אורלב: הייתי מציע לאדוני, לבקש מן המל"ג לקיים דיון חירום דחוף בבעיות שאנחנו נעלה כאן, להציג בפניהם את הדילמות, את השאלות, ולבקש מהם לחזור אלינו בטווח קצר מאוד, או להודיע לנו ולקיים איתנו דיון, כדי לפתור את הבעיות.

זבולון אורלב: האמנה שנוסחה אז, יכולה להיות שלד.

זבולון אורלב: אני מסכים איתך, שלא כל דבר שם מתאים למצב היום.

זבולון אורלב: העקרונות שנקבעו שם, הם אותם עקרונות.

זבולון אורלב: אין פגיעה בחופש האקדמי, ואין פגיעה בסטודנטים.

זבולון אורלב: התוצאה היתה גם הוצאות כספיות.

מיכאל מלכיאור: צריכים גם לדעת, שגם הביטוי אין פגיעה בסטודנטים זה לא נכון.

מיכאל מלכיאור: יש פה פגיעה בסטודנטים בגלל המצב.

מיכאל מלכיאור: צריך לומר, לצמצם.

זבולון אורלב: אני מקבל את התיקון.

זבולון אורלב: לצמצם עד המינימום את הפגיעה בסטודנטים, לצמצם ככל האפשר.

זבולון אורלב: זאת צריכה להיות תוצאת הדיון.

אבשלום וילן: קיבלתי אתמול טלפון מאחד המג"דים של גדודי המילואים, והוא טען שהם גויסו בצו חריג ולא בצו שמונה.

אבשלום וילן: לסטודנטים זה אחרת לגמרי.

אבשלום וילן: ברמה המשפטית, לא חייבים להם כלום.

אבשלום וילן: פניתי אתמול לשר הביטחון במכתב שיטפל ויתקן את זה.

אבשלום וילן: אני חושב, שזה צריך להיות קונצנזוס כללי.

מיכאל מלכיאור: אנחנו נצטרף בשמחה לדבר הזה.

מיכאל מלכיאור: פה דובר על 11 מוסדות עם עשרות אלפי סטודנטים.

זבולון אורלב: למען הפרוטוקול, מדובר על מכללת תל-חי, מכללת אור ברוידא, מכללת צפת, מכללת הגליל המערבי, אוניברסיטת חיפה, מכללת יזרעאל, מכללת אורנים, טכניון, מכללת שאנן, מכללת גורדון ומכללת ויצ"ו.

זבולון אורלב: אני לא יודע מה עם עמק הירדן ואוהלו.

מיכל ציליבון: חשוב לי להוסיף לדיון את הנושא של סטודנטים שמתגוררים בצפון ולומדים במוסדות אחרים, מעבר ל-11 שהוזכרו כאן קודם.

מיכל ציליבון: חשוב להכניס את הנושא הזה להחלטה שתתקבל כאן.

מיכל ציליבון: דווקא בתקופה של הבחינות הם נוסעים הביתה לצפון וקשה להם להגיע למבחן.

מיכל ציליבון: לא פשוט להגיע מהצפון בזמן כזה, שלא לדבר על להתכונן למבחן.

מיכל ציליבון: חשוב להכניס להחלטה גם את הנושא הזה.

איתי שונשיין: למעט הנושא האקדמי שאנחנו דנים בו כרגע, ואני מקווה שיימצאו פתרונות.

איתי שונשיין: אנחנו שוכחים דבר אחד שילך ויתגבר במהלך הזמן ככל שהמשבר הזה ימשיך.

איתי שונשיין: יש פה בעיה סוציו-אקונומית של סטודנטים מהצפון, שהיו אמורים לעבוד בצפון, לפרנס את עצמם.

איתי שונשיין: המון סטודנטים נמצאים בבעיות.

איתי שונשיין: אמנם מוצאים פתרונות מגורים.

איתי שונשיין: אוניברסיטת תל אביב מארחת במעונות.

איתי שונשיין: הסטודנטים והאגודות נרתמות לעזור ולסייע, אך אסור לשכוח כי בינתיים משלמים את שכר הלימוד וממשיכים לשלם את שכר הדירה.

איתי שונשיין: יש המון סטודנטים עם בעיות סוציו-אקונומיות.

מיכאל מלכיאור: אני ציינתי את הדבר הזה כבר פעמיים.

מיכאל מלכיאור: האם יש לך הצעה אופרטיבית לגבי מה אפשר לעשות?

איתי שונשיין: צריך לבדוק האם יש איזה קרן מלגות ממשלתית, למעט מה שאנחנו יכולים לתת.

איתי שונשיין: צריך לבדוק במשרד החינוך, או דרך איזו קרן שאתם כוועדת חינוך, ח"כים, או חברים בממשלה יכולים לבוא לנסות ולהשפיע.

איתי שונשיין: אני מאמין שלאורך התקופה יהיו לנו עוד הרבה בעיות.

מיכאל מלכיאור: רעיון מצוין.

איתי ברדה: אני קודם כל רוצה להודות לחבר הכנסת אלכס מילר על היוזמה החשובה לכינוס הוועדה.

איתי ברדה: חשוב שיהיה יישור קו, איזו המלצה של הוועדה היום.

איתי ברדה: היום בשטח כל מוסד מתייחס למצב באופן שונה.

איתי ברדה: חשוב שתהיה פה המלצה.

איתי ברדה: ההמלצה של חבר הכנסת מילר, לקבוע ולהמליץ למוסדות לקבוע ציון עובר עם האופציה של מועד נוסף זו הצעה נכונה.

איתי ברדה: חשוב גם להזכיר, שכמו שמציינים בכלי התקשורת, זה מלחמה של העורף והעורף סופג.

איתי ברדה: ההנחיה של העורף, היא להישאר במקומות ממוגנים, והרבה אנשים לא יוצאים מהבתים.

איתי ברדה: דבר נוסף, הסטודנטים נמצאים במצב של אי ידיעה.

איתי ברדה: ההחלטה להמליץ למוסדות לבטל את המבחנים, זה אומר שהסטודנטים יכולים להתעסק בדברים האחרים שיש להם על הראש.

איתי ברדה: הם לא יודעים איפה הם נמצאים, האם כן לחכות למבחן בשבוע הבא, לא לחכות למבחן של שבוע הבא, אפשר לעבור לתל אביב לעבוד ולהתפרנס או שלא.

איתי ברדה: זה הדבר החשוב.

איתי ברדה: כמובן גם צריך למצוא אפשרות של קרן מלגות, עזרה כלכלית וסיוע לסטודנטים שלא עובדים עכשיו, או עוזרים בבית עם האחים והאחיות הקטנים.

זאב אלקין: לי יש בעיה מסוימת עם ההצעה של חבר הכנסת אורלב.

זאב אלקין: ברמה המילולית, כל ראש מוסד יחתום מראש על ההצעה שניסחת.

זאב אלקין: מה שחשוב הוא לא להשאיר את זה ברמת ההצהרה, כי אז אפשר להשאיר את זה בידי המוסדות.

זאב אלקין: כך כל מוסד ינסה להקל בדרך שלו, כפי שיראה לנכון.

מיכאל מלכיאור: כולם יגידו שבנושא הכלכלי, מאחר והוא לא מקבל סיוע מיוחד לעניין הזה --

זבולון אורלב: על הנושא הכלכלי לא דיברתי.

זבולון אורלב: לפי ההצעה שלי המל"ג צריך לחזור עם הצעות קונקרטיות.

זאב אלקין: הדיון הזה לא נקבע מאתמול, הוא נקבע לפחות משלשום בבוקר.

זאב אלקין: אני הייתי מצפה כבר היום לשמוע הצעות מהם.

מיכאל מלכיאור: אני די מתפלא על המל"ג לא שבא לפה עם הצעות ופתרונות.

זאב אלקין: הייתי בטוח שאנחנו נשמע הצעה של המל"ג, ואז נוכל להגיב עליה ולהגיד האם זה נראה או לא נראה לנו.

זאב אלקין: צריך קודם כל לתת להם להציע.

זאב אלקין: אנחנו יכולים לתמוך בזה או לבקר את זה, אבל זה צריך לבוא מהם.

זאב אלקין: אני מופתע שזה לא נעשה עד היום.

זאב אלקין: אנחנו צריכים לבקש מהם בטווח קצר לגבש מדיניות.

זאב אלקין: מבחינתנו זה צריך להיות היום.

זאב אלקין: אם הם לא ערוכים היום, אפשר לתת להם את הארכה.

זאב אלקין: אנחנו חייבים כבר בתחילת השבוע הבא לשמוע מהמל"ג את תפיסתה, ואז לדון עליה.

מיכאל מלכיאור: צריך להבין, כי כל סטודנט היום נמצא במצב של אי ודאות.

מיכאל מלכיאור: זה מצב בלתי נסבל.

מיכאל מלכיאור: לכן, אנחנו חייבים כמה שיותר מהר לתת לסטודנטים את הוודאות, את הידיעה על סל הדברים שעשויים לעזור לכל סטודנט.

יצחק גלנטי: צריך לצמצם עד למינימום את מידת המעורבות של גורמים פוליטיים בתוך הנושא האקדמי.

יצחק גלנטי: מעבר לזה, צריך למצוא את הפתרון לסטודנטים.

יצחק גלנטי: הפתרון של זבולון אורלב בשילוב עם הצעתו של אלקין, הוא המוביל לכיוון הנכון.

יצחק גלנטי: אני חושב, שאנחנו כבר צריכים לקבוע את המועד שבו המל"ג יביא את ההצעות.

זאב אלקין: יותר מזה.

זאב אלקין: אפשר להעיר למל"ג, כי זה מחדל שעד היום הם לא הביא הצעות.

זאב אלקין: עד אשר אנחנו קבענו דיון, הם יכלו לפתח מדיניות.

זאב אלקין: מאז שאנחנו קבענו את הדיון, היה להם יומיים לפתח מדיניות.

זאב אלקין: זה בעייתי שעד היום היא לא קיימת.

איתן טבריה: אני מסכים עם העניין של חוסר ודאות.

איתן טבריה: זה אחד המצבים הבעייתיים.

איתן טבריה: אנחנו זקוקים לתשובות.

איתן טבריה: התשובות היו אמורות להגיע כבר אתמול.

איתן טבריה: הרקטור שלנו, פרופ' בן ארצי, הצהיר אתמול שביום ראשון חוזרים ללמוד.

איתן טבריה: אפשר להבין את הצד הפוליטי שלו בנקיטת הצעד הזה.

איתי שונשיין: לתושבים בצפון יש פריבילגיה.

איתי שונשיין: הם יכולים לעזוב או לא לעזוב.

איתי שונשיין: הם יכולים לבוא למרכז ולהישאר שם.

איתי שונשיין: זאת פריבילגיה של האדם.

איתי שונשיין: פה כבר אין פריבילגיה.

איתי שונשיין: אותו סטודנט שלא הגיע למוסד ולא נבחן, נפסל.

תומר ציטר: אמורים להיכנס לטכניון 40,000 ציונים מבחינות ועוד 20,000 ציונים מפרויקטים.

תומר ציטר: זאת מכפלה של סטודנטים כפול מקצועות שהם נבחנים בהם.

תומר ציטר: זה אותו דבר גם באוניברסיטת חיפה.

תומר ציטר: זאת כמות אדירה של אנשים.

תומר ציטר: זה בערך 2,000 אנשים ביום.

יצחק גלנטי: אני חושב שאתה מערב סטודנטים של שנה א' וסטודנטים של שנה ב'.

תומר ציטר: אני לא מבדיל.

יצחק גלנטי: אבל מספר הסטודנטים שנבחנים, הוא שונה.

תומר ציטר: למה?

זבולון אורלב: פיקוד העורף אומר שאין מניעה שאוניברסיטה תקיים לימודים.

זבולון אורלב: אם אני הייתי הרקטור, לא הייתי מקיים לימודים.

זבולון אורלב: יכול להיות שיבוא הרקטור ויגיד כי הואיל ופיקוד העורף אומר זאת, הוא מוכן לקחת אחריות.

אלכס מילר: חייבים לעשות קו בזה.

חיליק סופר: רציתי למחות על הדברים.

זבולון אורלב: אבל שמעת שאוניברסיטת חיפה מחדשת את הלימודים ביום ראשון.

חיליק סופר: יש פה נושא הומניטרי מעבר לפגיעה הפיזית שיכולה להיות באדם.

חיליק סופר: המילה כסת"ח היא לא נכונה.

חיליק סופר: אם אנחנו מחמירים, אז אנחנו מכסת"חים.

חיליק סופר: חה"כ אורלב אומר שאנחנו מכסת"חים.

מיכאל מלכיאור: אני חושב, שחה"כ אורלב קצת נסחף.

איתי שונשיין: אבל העמדה המקצועית שלך לא נכונה פה.

איתי שונשיין: אתה יכול לבוא ולהגיד שאותו אדם לא ייפגע כי יש תקן ויש רמה.

איתי שונשיין: הבעיה היא אחרת.

איתי שונשיין: יש משפחות שלא מוכנות לשלוח את הילדים שלהם לצפון.

איתי שונשיין: יש סטודנט שברגע שהוא שמע את הקטיושה, הוא לא מסוגל להתרכז פסיכולוגית.

איתי שונשיין: המל"ג צריך לתת את הדעת על העניין הזה.

מיכאל מלכיאור: אני מבטיח לך שנגיע לזה.

מיכאל מלכיאור: הבנו את העמדה.

מיכאל מלכיאור: בפועל, כפי שהדברים נראים, בשבועיים הקרובים המצב יימשך כמו שהוא עכשיו.

מיכאל מלכיאור: זה אומר שהכמות הגדולה של הסטודנטים לא ייבחנו עכשיו ב-11 המוסדות שסגרו את שערם.

מיכאל מלכיאור: גם אם יפתחו אותם, לא זו הבעיה.

זאב אלקין: זו בעיה.

זאב אלקין: ברגע שהמוסד פותח ופיקוד אומר שזה מבחינתו בסדר--

מיכאל מלכיאור: פיקוד העורף עוד לא אמר שהסטודנט שיושב בנהרייה יכול גם להגיע לחיפה.

זאב אלקין: אמר שכן.

מיכאל מלכיאור: לא, הוא אמר שהמוסד בחיפה יכול לפתוח את שעריו אם כל התנאים מתקיימים.

מיכאל מלכיאור: זה עוד לא אומר שהסטודנט בנהרייה יכול להגיע.

חיליק סופר: בוא נחלק את אזור הצפון לשניים על פי מדיניות המיגון.

חיליק סופר: קו העימות, נהרייה וקריית שמונה, כל היישובים שהם סמוכי גדר.

יצחק גלנטי: זו הגדרה ישנה.

זבולון אורלב: האם צפת סמוכת גדר?

חיליק סופר: לא.

חיליק סופר: צפת היא לא קו עימות.

חיליק סופר: אם מכללת גשר הזיו היא צפונית לעכו, היא קו עימות.

חיליק סופר: שם אסור לקיים מבחנים.

מיכאל מלכיאור: אני לא חושב שזה משנה משהו לגבי המסקנות שלנו.

מיכאל מלכיאור: פיקוד העורף גדול עליי, ואני לא אכנס לזה.

מיכאל מלכיאור: אנחנו צריכים להתייחס לכל האזור הזה.

מיכאל מלכיאור: המחויבות שלנו כוועדה, היא קודם כל כלפי הסטודנטים.

מיכאל מלכיאור: כחלק מההחלטה שלנו, אנחנו קודם כל דורשים בשלומם, ומביעים את ההזדהות שלנו עם מצבם.

מיכאל מלכיאור: אנחנו רוצים להגיע לפתרונות ולעקוב אחרי פתרונות שיצמצמו את הנזק שהסטודנטים סופגים מעבר למצב האקדמי שלהם.

מיכאל מלכיאור: קודם כל אנחנו מבקשים מהמל"ג לכנס מיידית דיון חירום במצב, כפי שהציע זבולון אורלב.

מיכאל מלכיאור: אנחנו מבקשים לקחת בחשבון את כל האפשרויות החריגות, כולל כל הדברים שנזכרו בדיון הזה.

מיכאל מלכיאור: שוב, בלי להמליץ, אבל לשקול את כל הדברים שהוזכרו פה: מועדי ג', אפשרויות לוותר על הבחינות, ואת מכלול האפשרויות לעזור לכל סטודנט וסטודנט, על מנת שלא ייפגע מעבר למה שכבר נפגע.

מיכאל מלכיאור: אנחנו מבקשים לדווח לנו מיידית על תוצאות הדיון של המל"ג.

מיכאל מלכיאור: אנחנו נפנה גם לכל מוסד ומוסד כדי לקבל את התשובות.

מיכאל מלכיאור: גם המל"ג לא יכול לחייב את המוסד הבודד.

מיכאל מלכיאור: אנחנו בדרך כלל מקבלים את ההמלצות.

מיכאל מלכיאור: אנחנו נהיה בקשר עם כל ראשי המוסדות, כדי לקבל את הפתרונות שמציעים בכל מקום כדי לעזור את הסטודנטים.

מיכאל מלכיאור: אנחנו גם נמליץ למשרד החינוך להקים קרן.

זבולון אורלב: יש את ות"ת.

מיכאל מלכיאור: זה שייך לשרת החינוך.

מיכאל מלכיאור: אנחנו ממליצים לשרת החינוך, להקים קרן חירום, שאליה יפנו הסטודנטים שנפגעים מהצב הנוכחי, לא יכולים לעבוד ולהרוויח כדי לממן את שכר הלימוד ושכר הדירה.

מיכאל מלכיאור: המצב הכלכלי הורע גם בעקבות המצב של המשפחות.

מיכאל מלכיאור: כל המצב משפיע על המצב של הסטודנטים.

מיכאל מלכיאור: אני מניח, שזה יהיה כרוך בהסכמת האוצר.

מיכאל מלכיאור: אני בטוח, שהאוצר יבוא לקראת על מנת לעזור לסטודנטים שנפגעו ולא יכלו לעבוד עכשיו ולא יוכלו לעבוד בזמן שהם יצטרכו לעשות מבחנים במועד ב' או ג'.

מיכאל מלכיאור: זאת דרישה נכונה והגונה.

מיכאל מלכיאור: אנחנו נשים את מלוא משקל הוועדה מאחורי הדרישה הזאת לשרת החינוך ולראש ות"ת, על מנת להקים את הקרן הזאת.

מיכאל מלכיאור: כמה זמן אתם צריכים?

מיכאל מלכיאור: האם זה אפשרי עד יום שני?


משה אהרוני: אני לא יודע.


משה אהרוני: המל"ג כרגע בפגרה.

יצחק גלנטי: גם אנחנו בפגרה.

מיכאל מלכיאור: סגן יו"ר המל"ג היה אצלי.

מיכאל מלכיאור: הם אנשים טובים והגונים.

מיכאל מלכיאור: אנחנו נפנה לשרת החינוך.

מיכאל מלכיאור: אני אבקש עד יום שני הבא תשובות.

מיכאל מלכיאור: כל יום שעובר והסטודנטים לא יודעים מה מצבם, זה רק מרחיב את אי הוודאות, התסכול והקשיים.

מונה דוידוביץ': אני רוצה לחזור לבעיה של אוניברסיטת חיפה.

מונה דוידוביץ': אני מפחדת שזאת בעיה שהופכת להיות לשלי.

מונה דוידוביץ': גם אם המצב כרגע לא משתנה, הם מתחילים ללמוד יום ראשון.

מונה דוידוביץ': ביום ראשון היה לי מבחן, ובאמצע נפלו קטיושות.

מונה דוידוביץ': צריך לתת לזה את הדעת.

מיכאל מלכיאור: אנחנו נמליץ למל"ג לתת על זה את הדעת.

קריאה: אנחנו ניפול בין הכיסאות.

זבולון אורלב: הפנייה תצא היום.

מיכאל מלכיאור: כל השיקולים שנאמרו פה במשך הישיבה, גם השיקול של המצב המיוחד בו עלולים ליפול קטיושות בזמן המבחנים וגם המצב המיוחד שבו סטודנטים לא יכולים להגיע למבחנים, יילקחו בחשבון על ידי המל"ג.

מיכאל מלכיאור: אני מבקש לעשות את הדברים במהירות האפשרית.

מיכאל מלכיאור: אני אומר היום לשרה, כי זה מצב חירום, וחייבים לספק פה תשובות לסטודנטים.

זבולון אורלב: יש לי תוספת אחת.

זבולון אורלב: אמנת הסטודנט המשרת במילואים שגובשה במבצע חומת מגן, תחול גם על הסטודנטים המשרתים במילואים בלחימה הנוכחית.

אלכס מילר: זו המלצה ולא חוק.

מיכל ציליבון: אמנת הסטודנטים יושמה בתוך התקנונים של המוסדות.

מיכאל מלכיאור: אנחנו קיבלנו את זה.


משה אהרוני: אפשר להחיל את זה לא רק על סטודנטים שעכשיו מגויסים למילואים, אלא על כל סטודנט שנפגע מסיבה כלשהי.


משה אהרוני: אז הוא יהיה זכאי לכל סל הזכויות.

מיכאל מלכיאור: זה בעצם מה שאמרת בהתחלה.

מיכאל מלכיאור: זה נשמע הגיוני.

מיכאל מלכיאור: כל סטודנט שנפגע כתוצאה מהמצב הזה, תחול עליו האמנה הזאת.

זאב אלקין: אני חושש שיקיימו דיון חירום במל"ג ויבואו אליך ביום שני, וידווחו לך שנכון לאתמול זאת ההמלצה מבלי לקחת בחשבון כמה תסריטים.

זאב אלקין: במל"ג יתקיים דיון בהנחה שבעוד יום או יומיים הכל ייגמר, ויגידו כי אם זה לא ייגמר בעוד יומיים נחזור אליהם שוב.

זאב אלקין: מראש הייתי מבקש ממל"ג להתייחס לכמה תסריטים אפשריים.

מיכאל מלכיאור: תן להם את הקרדיט.

זבולון אורלב: הוא מכיר אותם, הוא יודע מה שאומר.

מיכאל מלכיאור: תן להם את הקרדיט שהם יודעים שיש כמה תסריטים.

זאב אלקין: כבוד היושב ראש, אני מגיע לנקודה השנייה שתסביר לך למה אני לא רוצה לתת קרדיט.

זאב אלקין: אנחנו צריכים גם להגיד דברי ביקורת כאשר צריך.

זאב אלקין: אני חושב, שאסור לנו לא להתייחס לכך שאנחנו כבר שבוע בסיטואציה הזאת ומל"ג עוד לא קיים דיון ולא גיבש מדיניות.

זאב אלקין: אני מציע, שבהחלטה גם תהיה הערה על העניין הזה.

זאב אלקין: זה מסביר למה אני לא נותן להם קרדיט.

זאב אלקין: לא היו צריכים לחכות לנו שבוע.

זאב אלקין: ראוי שהוועדה תעיר למל"ג.

אלכס מילר: אני גם מקווה מאוד שמל"ג ייקח בחשבון ולא ייכנס סמסטר אחורה עם המבחנים.

אלכס מילר: אני לא רוצה שהם יחליטו לחכות עד שהכל ייגמר ואז להתחיל עם המבחנים.

אלכס מילר: אנחנו יכולים להגיע לחגים, ואז יגידו נעשה את זה בחורף.

מיכל ציליבון: שלא יגיע לחורף.

מיכאל מלכיאור: אני רואה שמתווספים עוד תתי סעיפים לעניין הזה.

מיכאל מלכיאור: אני מציע, שאנחנו בשבוע הבא נשב עם נציגי המל"ג או בוועדה.

מיכאל מלכיאור: כך אפשר להעלות את כל הדברים.

איתי שונשיין: אני מבקש להעביר את המכתב שמוציאים למל"ג גם לראשי המוסדות בצפון, על מנת לפתוח את עיניהם.

מיכאל מלכיאור: הוא יתקבל.

מיכאל מלכיאור: תודה רבה, אני מודה לכם על דיון פורה.

מיכאל מלכיאור: הישיבה נעולה.